Document ID: 32012R0972

A TANÁCS 927/2012/EU RENDELETE
(2012. július 16.)
az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv szerinti halászati lehetőségek kihasználatlansága esetén alkalmazandó határidők megállapításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
A Tanács 2007. június 28-án elfogadta az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodás megkötéséről szóló 753/2007/EK rendeletet (1).
(2)
Mivel az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jelenlegi jegyzőkönyv (2) (a továbbiakban: a jelenlegi jegyzőkönyv) 2012. december 31-én hatályát veszti, 2012. február 3-án a felek egy új jegyzőkönyvet parafáltak. Az új jegyzőkönyv halászati lehetőségeket biztosít az uniós hajóknak a grönlandi vizeken.
(3)
A Tanács 2012. július 16-án elfogadta az új jegyzőkönyv aláírásáról és ideiglenes alkalmazásáról szóló 2012/653/EU határozatot (3).
(4)
Amennyiben úgy tűnik, hogy a halászati engedélyek vagy a jelenlegi jegyzőkönyv értelmében az Unió számára kiosztott halászati lehetőségek nem teljes mértékben kihasználtak, a Bizottság erről - a közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről szóló, 2008. szeptember 29-i 1006/2008/EK tanácsi rendelet (4) 10. cikkének (1) bekezdésével összhangban - tájékoztatja az érintett tagállamokat. Ha a Tanács által megállapítandó határidőn belül nem érkezik válasz, azt annak megerősítéseként kell tekinteni, hogy az érintett tagállam hajói nem használják ki teljes mértékben az adott időszakban számukra rendelkezésre álló halászati lehetőségeket. Az említett határidőt a Tanácsnak kell megállapítania.
(5)
Mivel a jelenlegi jegyzőkönyv 2012. december 31-én hatályát veszti, és az új jegyzőkönyv 2013. január 1-jétől ideiglenesen alkalmazandó, ezt a rendeletet 2013. január 1-jétől kell alkalmazni,
ELFOGADTA EZT A RENDELETET:
1. cikk
(1) Ha az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv alapján a tagállamok által az egyes érintett állományokra vonatkozóan az e rendelet mellékletében megállapított határidőn belül benyújtott halászati engedély iránti kérelmek nem merítik ki a szóban forgó jegyzőkönyv által éves szinten kiosztott halászati lehetőségeket, a Bizottság az 1006/2008/EK rendelet 10. cikkében foglalt rendelkezéseknek megfelelően figyelembe veszi bármely más tagállam halászati engedély iránti kérelmét is.
(2) Az 1006/2008/EK rendelet 10. cikkének (1) bekezdésében említett határidő tíz munkanap.
(3) A mellékletben szereplő valamennyi állományra vonatkozóan a Bizottság tájékoztatja a tagállamokat a halászati lehetőségeknek a legkésőbb az alábbi időpontokig beérkezett engedélykérelmeken alapuló kihasználtsági szintjéről:
a)
egy hónappal a mellékletben megjelölt időpontot megelőzően; valamint
b)
a mellékletben megjelölt időpontig.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2013. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 16-án.

Labels: 11
5
6
18
15